作者：无名氏
词牌/韵律：六州歌头

paragraphs: 扬休玉色，山立秉鸿枢。
圣天子、方有志，会东都。
得真儒。
身佩安危寄，本兵柄，修军政，朝野庆，钧衡任，赖诗谟。
天上麒麟挺，徐卿子，坐肃憸夫。
向六阳时候，佳瑞纪门弧。
炳炳阶符。
照蓬壶。
看兄枢使，弟元帅，真盛事，世间无。
筹密边烽息，凛羌胡。
玉音俞。
伫正三槐位，散膏泽，福寰区。
河如带，山如砺，巩皇图。
金鼎调元远大，中书考，致主唐虞。
想公门桃李，应不弃山樗。
愿借嘘枯。